เมื่อผมเป็นนักเรียนกฎหมาย และนักกฎหมายธุรกิจ
.....กิติพงศ์ อุรพีพัฒนพงศ์
11 ส.ค. 2554

.....กิติพงศ์ อุรพีพัฒนพงศ์
บทความนี้ผมตั้งใจจะเขียนไว้ตั้งแต่เมื่อมีการเปิดภาคเรียนของมหาวิทยาลัยโดยเฉพาะ เมื่อการประกาศผลว่าผู้สอบได้คะแนนสูงสุดเป็นคณะนิติศาสตร์ จุฬาลงกรณ์มหาวิทยาลัย ผมในฐานะที่จบจากสถาบันแห่งนี้และยังคงทำหน้าที่เป็นอาจารย์บรรยายกฎหมายที่คณะนิติศาสตร์มากว่า 20 ปี รวมทั้งการทำงานในงานด้านที่ปรึกษากฎหมายธุรกิจมากว่า 32 ปี จึงอยากจะนำประสบการณ์มาเล่าให้ท่านผู้อ่านได้ทราบ โดยเฉพาะผู้อ่านที่อยากให้ลูกหลานเป็นนักกฎหมาย โดยอยากให้เรียนนิติศาสตร์และอยากให้ทำงานเป็นที่ปรึกษากฎหมายทางธุรกิจ บทความนี้ก็อาจจะเป็นแนวทางให้ท่านผู้อ่านได้เหมือนหน้าต่างบานแรกก่อนจะเริ่มชีวิตเป็นนักกฎหมายครับ
ตลอดเวลาหลายปีที่ผ่านมา ผมได้รับการสอบถามจากผู้ปกครองหลายท่านที่มีความประสงค์อยากจะให้ลูกหลานเรียนกฎหมาย ว่าควรทำอย่างไรดีและจะรู้ได้อย่างไร ว่าลูกหลานอยากจะเป็นนักกฎหมาย รวมทั้งผู้เรียนวิชาแขนงอาชีพที่เปลี่ยนมาเรียนกฎหมายภาคค่ำแล้วอยากเปลี่ยนอาชีพก็มีมาก โดยอาจเห็นว่าอาชีพนักกฎหมายเป็นอาชีพที่มีความมั่นคง มีรายได้ดีสามารถประกอบอาชีพได้จนถึงอายุ 70 ปี อีกทั้งเป็นอาชีพที่มีเกียรติ โดยเฉพาะอย่างยิ่งการเป็นผู้พิพากษา อัยการ และหากเป็นที่ปรึกษากฎหมายธุรกิจก็มีรายได้ดีพอสมควร ซึ่งสิ่งเหล่านี้ก็คงเป็นสิ่งประกอบที่ทำให้การเรียนกฎหมายหรือการสอบเข้าศึกษาต่อในคณะนิติศาสตร์ได้รับคะแนนสูงสุดเป็นอันดับหนึ่งในปัจจุบัน 
ผมจึงอยากจะนำประสบการณ์ในการที่ผมเข้ามาทำงานวิชาชีพกฎหมายในฐานะที่ปรึกษาทางกฎหมายธุรกิจมาเล่าให้กับท่านผู้อ่านที่เป็นผู้ปกครอง หรือผู้อ่านที่ได้มีโอกาสอ่านบทความเรื่องนี้ว่า หากอยากจะเรียนกฎหมายในคณะนิติศาสตร์ ท่านหรือลูกหลานท่านควรจะมีพื้นฐานหรือความสนใจในด้านใดและควรปฏิบัติตัวอย่างไร เพื่อที่จะทำให้การเรียนกฎหมายและการทำงานประสบความสำเร็จได้ โดยเฉพาะปัจจุบันทุกคนสามารถเรียนกฎหมายได้ทั้งหลักสูตรธรรมดาและหลักสูตรพิเศษ และสามารถมีโอกาสเปลี่ยนการประกอบวิชาชีพ
ผมอยากจะเล่าให้ท่านผู้อ่านได้ทราบประสบการณ์การเป็นนักกฎหมายนับตั้งแต่การเริ่มเรียนกฎหมายและทำงานด้านกฎหมายมากว่า 30 ปี ว่า ควรมีองค์ประกอบอะไรและควรปฏิบัติตัวอย่างไร เพื่อเป็นข้อมูลในการตัดสินใจว่าควรจะเรียนกฎหมายหรือเปลี่ยนอาชีพมาประกอบอาชีพกฎหมายหรือไม่ โดยผมแบ่งเป็น 10 หัวข้อดังนี้
1.ต้องมีแรงบันดาลใจ
ก่อนจะเป็นนักเรียนกฎหมาย สิ่งแรกคือผู้เรียนต้องสร้างแรงบันดาลใจในการที่อยากจะเป็นนักกฎหมาย โดยอาจจะมีแรงบันดาลใจจากผู้มีชื่อเสียงในแวดวงกฎหมายหรือญาติพี่น้อง เพื่อนฝูง ภาพยนตร์ หนังสือ ว่า การเป็นนักกฎหมายนั้นเป็นอาชีพที่ท่านรักชอบจริงๆ โดยมีแรงบันดาลใจว่าอยากประกอบอาชีพนั้น โดยอาจจะมุ่งเป้าที่จะเป็นอัยการ ผู้พิพากษา ทนายความ ที่ปรึกษากฎหมาย หรือนิติกรประจำหน่วยงานของรัฐก็ได้ หากยังไม่มีโอกาสรู้ว่าอาชีพกฎหมายเป็นอย่างไรหรือรักอาชีพนี้เพียงไร ก็อาจต้องพยายามพูดคุย แลกเปลี่ยนความคิดเห็นหรือสอบถามกับบุคคลที่อยู่ในอาชีพนั้นว่าลักษณะงานและปัญหาในแต่ละอาชีพมีอย่างไร ยิ่งคุยกับหลายๆ คน ก็จะยิ่งมีข้อมูลมากขึ้น หรือเข้าฝึกงานด้านกฎหมายให้รู้ว่าชีวิตในวิชาชีพนั้นเป็นอย่างไร 
ฉบับหน้ามาว่ากันต่อครับ